དྷ་སའི་དབུས་སྣེ་ལེན་ཁང་དུ་བོད་ནས་སྐྱེས་པ་༦དང་བུད་མེད་གཅིག་བཅས་བོད་མི་༧གསར་དུ་འབྱོར་འདུག་པ་དང་།འདི་གའི་གསར་འགོད་པས་བོད་ནང་སློབ་གྲྭར་འགྲིམས་པར་དཀའ་ངལ་མང་པོ་མྱངས་པ་དང་ངོ་རྒོལ་ལས་འགུལ་ནང་མཉམ་ཞུགས་གནང་མྱོང་པའི་མ་བུ་གཉིས་ལ་བཅར་འདྲི་བྱས་ཡོད།ཕྱི་ལོ་༢༠༠༩ལོར་རྒྱ་ནག་གཞུང་གིས་བོད་མཚོ་ལྷོ་ཁུལ་གྱི་སློབ་གྲྭ་ཁག་ནང་བོད་སྐད་ཡིག་གི་སློབ་འཁྲིད་མེད་པར་བཟོ་རྒྱུའི་བཀའ་ཁྱབ་བསྒྲགས་པར་བརྟེན་སློབ་ཕྲུག་ཚོས་ཞི་རྒོལ་ལས་འགུལ་སྤེལ་བའི་སྐོར་མིང་བརྗོད་འདོད་མེད་པའི་བོད་མི་ཞིག་གིས།ལོ་དེའི་ཕྱི་ཟླ་༤ཚེས་༡༥ཉིན་སློབ་མ་ཡོངས་ཀྱིས་སྐད་འབོད་དང་འབོད་ཚིག་བསྒྲགས་ནས་དངོས་སུ་མཚོ་ལྷོ་འབའ་རྫོང་གི་སྲང་ལམ་དང་།སྲིད་གཞུང་གི་མདུན་དུ་ཞི་བའི་སྐད་འབོད་བྱས་རྐྱེན།ང་དང་སློབ་གྲོགས་༡༠ལྷག་མངགས་གཏོང་ཁང་ལ་འབོད་འགུག་བྱས་ཏེ་ལས་འགུལ་དེ་སུས་རྩ་འཛུགས་བྱེད་ཀྱི་ཡོད་མེད་དང་།དགེ་རྒན་སུ་ཡོད་མེད།དེ་བཞིན་ལས་འགུལ་དེའི་དམིགས་ཡུལ་ག་རེ་ཡིན་མིན་སྐོར་འདྲི་རྩད་རིམ་པ་བྱས་སོང་ལ།ཆབ་སྲིད་སློབ་གསོ་བཏང་རྗེས་ལས་འགུལ་དེའི་རིགས་མི་སྤེལ་པའི་ཁག་ཐེག་ཡི་གེ་འབྲི་རུ་བཅུག་སྟེ་མིང་རྟགས་རྒྱག་ཏུ་བཅུག་སོང་།དེའི་རྗེས་ཕྱི་ལོ་༢༠༡༢ལོར་མཚོ་ལྷོ་ཁུལ་ཐོག་ཏུ་ཡང་སློབ་འབྲིང་སྐབས་སུ་སྐད་གཉིས་སློབ་འཁྲིད་དགོས་པའི་སྐད་འབོད་ཁྲོམ་སྐོར་ནང་ང་མཉམ་ཞུགས་བྱས་རྐྱེན།སློབ་འབྲིང་གི་སློབ་མ་གཞན་ཚོས་རྒྱུགས་འབྲས་ཁྱབ་བསྒྲགས་བྱས་ཚར་ན་ཡང་།ང་གཅིག་པོའི་སྐར་གྲངས་གསལ་བསྒྲགས་མ་བྱས་སྟབས་ཐབས་ཤེས་ཟད་དེ་རྒྱ་ནང་གི་ཅང་སའོ་ལག་རྩལ་སློབ་གྲྭར་ཞུགས་ནས་ལག་ཤེས་སྦྱོང་མགོ་བརྩམས་པ་ཡིན།ཟླ་གཅིག་གི་རྗེས་ང་མཚོ་སྔོན་དགེ་ཐོན་བོད་ཡིག་སློབ་ཆེན་ལ་རྒྱུགས་འཕྲོད་ཡོད་པའི་བརྡ་སྦྱོར་འབྱོར་སོང་ཡང་།དེ་དུས་མཐོ་སློབ་ཁག་གི་སློབ་འཇུག་དུས་ཡུན་རྫོགས་ཚར་ནས་ཡོད་ཚད་ཕྱི་དྲགས་སོང་བ་རེད།ཅེས་བརྗོད་སོང་།